A la fin, dimpués de tantas malas biandas, plegué en o lugar. O biello lugar de yo perdito en meyo de l'alto país de os buxos. Yere plen de ganas de contar á toz o que ebe bisto en o mío biache arredol de o  mundo. Yo sí que podebe dizir con razón que benibe de a quinta forca. Ebe besitato islas e altras muitas tierras continentals en as que crexeban matas carniboras que nunca se' n beyen fartas e paxaros d' es més raros plumaches, con es cantos més estranios. Ebe conoxito ombres de tota endole e pelache. Chen de totas as menas, grandarias, formas e colors que ni an tos podez entrefilar que puedan esistir. En os míos biaches maritimos ebe puesto beyer cosas bien rarizas, o debán ta zaga, o mundo chusto á o  rebés: pexes boladors prebando d' apercazar inseutos e abes chicotonas en os suyos breus bolitos, e paxaros marinos que se zabucaban de bocadiens baxo as auguas e, capuziando, sobatendo con rasmia as alas en ixe altro aire estranio e liquido, encorreban á os pexes dica las lexanas profundidaz de o mar.